በልማድ ይሁን በዕውቀት እንደተደረገ ባላውቅም፣ ይህ ዘመን ከሚጠራባቸው ስያሜዎች አንዱ የመረጃ ዘመን የሚለው ነው፡፡ እንደ እውነቱ ከሆነ ግን የመረጃ ዘመን ከምንለው ይልቅ የማሳሳቻ ዘመን (Age of misinformation) ብንለው የሚሻል ይመስለኛል፡፡ በርግጥም ደግሞ እንደዚያ ነው፡፡ የሳንዲያጎ ኮምፒዩተር ሴንተር ተመራማሪዎች፣ በፈረንጆች በ2015 ባካሔዱት ጥናት፤ አንድ የእኛ ዘመን ሰው በቀን እስከ ዘጠኝ ዲቪዲ መረጃ ይወስዳል፡፡ እንደ ተቋሙ ጥናት፤ከዚህ ውስጥ አብዛኛው መረጃ የተዛባ፣ የተሳሳተ፣ የስሕተት፣ ወጥነት የሚጎድለው፣ የተቆራረጠና እውነትነት በእጅጉ የሚጎድለው ነው፡፡ በተለይ በበይነ መረብ (Internet) የሚሰራጩትን ብዙዎችን መረጃዎች ቀርቶ ለትምህርትና ለዕውቀትም ሳያጠራ የሚያግበሰብስ ሰው፤አገኘሁት በሚለው ዕውቀት ከሚኖር ምንም ዐይነት ትምህርት ሳይማር ቢኖር ይሻለው ነበር እስከ ማለት ደርሰዋል፡፡ ቶም ኒኮላስም የሚከተለውን ብሏል፡-”Accessing the Internet can actually make people dumber than if they had never engaged a subject at all. The very act of searching for information makes people think they have learned when in fact they are more likely to be immersed in more data they do not understand” - ‘በመሠረቱ ኢንተርኔትን መጠቀም ሰዎቹ ራሳቸው ምንም ዐይነት ትምህርት ሳይማሩ ቢኖሩ ከሚገጥማቸው ይልቅ ዘገምተኞች ያደርጋቸዋል። በኢንተርኔት መረጃ መሰብሰብ ሰዎችን ትምህርት የወሰዱ እንዲመስላቸው ቢያደርግም እውነታው ግን በአግባቡ ሊረዱት በማይችሉት የጥናት መረጃ ውስጥ እንዲዘፈቁ ከማድረግ ያለፈ አይፈይድላቸውም’ /ዝኒ ከማሁ፣ ገጽ 119)፡፡ የያሌ ዩኒቨርሲቲ የሥነ ልቡና መምህራንም፤ “people thinking they are smart because they searched the Internet is like thinking they are good swimmers because they got wet walking through a rain storm” - ‘ኢንተርኔትን መጠቀም መሠልጠን የሚመስላቸው ሰዎች፣ ልክ በዶፍ ዝናብ ወስጥ እየሄዱ በመበስበሳቸው ጥሩ ዋነተኛ እንደሆኑ እንደሚቆጥሩ ያሉ ሰዎች ናቸው’ ብለዋል፡፡ በርግጥም የእኛ ዘመን እንደዚህ ይመስላል። ኢንተርኔትን በአግባቡና በተገቢው መንገድ የሚጠቀሙት፣ በዚያ ከምንጎዳው አንጻር በጣም ጥቂቶች ናቸውና፡፡
